डायरेक्टर राकेश ओमप्रकाश मेहरा अमूमन जाने-पहचाने स्टार्स को लेकर फिल्में बनाते हैं, लेकिन इस बार उन्होंने करीब 40 करोड़ के बजट में बनी इस फिल्म में 2 नए कलाकारों को लॉन्च किया है। 'मिर्ज्या' से अनिल कपूर के बेटे हर्षवर्धन कपूर अपने करियर की शुरुआत कर रहे हैं, तो वहीं उनके ऑपजिट सैयामी खेर की भी यह पहली फिल्म है। फिल्म सदियों पुरानी प्रेम कहानी पर आधारित है। राकेश अगर चाहते तो इस सीधी-सादी कहानी पर एक रोमांटिक और म्यूजिकल लव स्टोरी बना सकते थे, लेकिन उन्होंने इसे पर्दे पर पेश करते हुए कई प्रयोग किए, जो 'मिर्ज्या' के सबसे बड़े माइनस पॉइंट बनकर रह गए। हालांकि, जबर्दस्त लोकेशन के अलावा कमाल की फटॉग्रफी इस फिल्म की यूएसपी है। कहानी: स्कूल में मुनीश (हर्षवर्धन कपूर) और सूची (सैयामी) साथ पढ़ते हैं। दोनों बेहद अच्छे दोस्त हैं। स्कूल का एक टीचर सूची की गलती पर उसकी पिटाई करता है। मुनीश को यह बात इतनी नागवार गुजरती है कि वह सूची के पुलिस अधिकारी रहे पापा की रिवॉल्वर चुराकर टीचर की हत्या कर देता है। मुनीश को बाल सुधार गृह में सजा काटने के लिए भेजा जाता है। इस बीच सूची के पिता उसे आगे की स्टडी के लिए विदेश भेज देते हैं। इधर मुनीश बाल सुधार गृह से भागने में कामयाब हो जाता है और लुहारों की बस्ती में जा पहुंचता है। इसी बस्ती में रहकर वह आदिल के नाम से बड़ा होता है। सूची विदेश से पढ़कर लौटती है। उसकी शादी प्रिंस करण (अनुज चौधरी) से तय हो जाती है। मुनीश अपनी असलियत सूची को नहीं बताता, लेकिन सूची को पता चल जाता है। प्रिंस चाहता है कि आदिल उसकी होने वाली राजकुमारी को घुड़सवारी सिखाए। सूची आदिल से घुड़सवारी सीखती है और दोनों एक-दूसरे के करीब आते हैं। ऐक्टिंग: अपनी पहली फिल्म के लिहाज से दोनों लीड कलाकारों- हर्षवर्धन कपूर और सैयामी ने अच्छी मेहनत की है। अक्सर स्टार्स के बेटे बॉलिवुड में अपनी एंट्री के लिए बॉक्स आफिस पर भीड़ बटोरने वाली फिल्म चुनते हैं, लेकिन हर्षवर्धन की तारीफ करनी होगी कि उन्होंने एक चैलेंजिंग किरदार के साथ अपने करियर की शुरुआत की। सूची के रोल में सैयामी जंची हैं, लेकिन उनकी डायलॉग डिलिवरी में अभी दम नहीं है। प्रिंस के रोल में अनुज चौधरी फिट रहे तो ओम पुरी ने अपने रोल को बस निभा भर दिया। डायरेक्शन: राकेश ओम प्रकाश मेहरा ने शायद पहले से सोच लिया था कि इस कहानी को वह एक आर्ट फिल्म की तरह पेश करेंगे। कहानी की रफ्तार बेहद सुस्त है, लेकिन फिल्म का कैनवस भव्य है। राजस्थान और लेह-लद्दाख की आउटडोर लोकेशन के दृश्य बेहतरीन हैं। अगर राकेश लोकेशन और सिनेमटॉग्रफी को बेहतर बनाने के साथ-साथ फिल्म की स्क्रिप्ट पर भी कुछ और मेहनत करते तो शायद यह फिल्म युवा दर्शकों की कसौटी पर खरी उतरती। संगीत: संगीत इस फिल्म का मजबूत पक्ष है। भले ही गानों की भरमार है, लेकिन इन्हें कहानी के साथ जोड़कर पेश करने की अच्छी कोशिश की गई है। शंकर-एहसान-लॉय की तारीफ करनी होगी कि उन्होंने कहानी और माहौल के मुताबिक फिल्म में संगीत दिया। क्यों देखें: बेहतरीन फोटॉग्रफी और लोकेशन इस फिल्म को देखने की कुछ वजहें हो सकती हैं। वहीं कमजोर स्क्रिप्ट, फिल्म की सुस्त रफ्तार के अलावा सदियों पुरानी एक प्रेम कहानी को नए प्रयोग के साथ परोसना बॉक्स ऑफिस पर इसके बिजनस पर असर डालेगा।